Novarai csata (1849)
Az 1849. március 23-án lezajlott novarai csata (más néven "bicoccai csata)" az 1848–49-es szárd–osztrák háború (olasz történészek szokásos szóhasználatában az "„első olasz függetlenségi háború”)" utolsó fontos ütközete volt, amelynek során Radetzky császári tábornagy Déli Hadserege "(Südarmee)" a piemonti Novara város határában, a "Bicocca-magaslatok" körül döntő vereséget mért a Lombardia és Veneto elfoglalására törekvő Károly Albert szárd–piemonti király hadseregére és a vele szövetséges olasz nemzeti felkelőkre. A győzelem véget vetett az 1848–49-es olasz forradalmi hullámnak és a szárd–osztrák háborúnak, és további 10 évre, az 1859-es szárd–francia–osztrák háborúig biztosította a Lombard–Velencei Királyság és az észak-itáliai Habsburg szekundogenitúra fejedelemségek fennmaradását.